## Carlos Mazón destaca la capacitat de superació industrial, l’experiència i l’ànima que representen Castelló i les seues empreses

*** Critica el “menyspreu” que ha rebut la província durant “massa temps” i ratifica el compromís del Consell per retornar el protagonisme que mereix Castelló i els seus sectors productius com la ceràmica
* Subratlla l’“alineament institucional” entre Generalitat Valenciana, Diputació, Ajuntament i Port de Castelló per a treballar pels interessos de la província
* Lloa l’“extraordinari equip” d’empreses guardonades en els Premis a l’Exportació i el Turisme i el Guardó Accord 2022 de la Cambra de Comerç de Castelló**

**Castelló de la Plana.**

El president de la Generalitat, Carlos Mazón, ha destacat “la capacitat de superació industrial, l’experiència i l’ànima” que representen Castelló i les seues empreses; qualitats que, a judici seu, “són molt necessàries per a afrontar el present i futur de la província”.

El cap del Consell ha fet estes declaracions durant l’acte d’entrega dels Premis a l’Exportació i el Turisme i el Guardó Accord a la qualitat social de l’empresa, que convoca la Cambra de Comerç de Castelló, on ha reconegut l’“extraordinari” equip de premiats que “continuen alçant la bandera de Castelló, per la qual treballen tots els dies”, i constituïxen “una inspiració”.

Carlos Mazón ha criticat el “menyspreu” que ha patit la província durant “massa temps” i ha destacat el compromís institucional de la Generalitat Valenciana “sense reserves” en el moment de “disjuntiva” que travessa el sector de la ceràmica.

Així mateix, ha subratllat l’“alineament institucional” entre Generalitat Valenciana, Diputació, Ajuntament i Port de Castelló junt amb molts ajuntaments de municipis per a treballar pels interessos de la província i l’objectiu comú de les seues “indústries estratègiques, el sector turístic, les infraestructures i la tecnologia”.

Igualment, ha lloat la “punta de llança” que suposa la Cambra de Comerç de Castelló per a la internacionalització i el creixement de les empreses de la província.

**Empreses premiades**

En esta edició, les empreses que han obtingut els Premis a l’Exportació han sigut BP Energía España, que ha obtingut el premi extraordinari; Geotiles, que l’ha aconseguit en la categoria trajectòria internacional, i Invernaderos y Tecnología, guardonada en la modalitat de pime exportadora.

D’altra banda, el Premi al Turisme ha sigut per a l’empresa Aquíestoy Caravaning, en la categoria d’innovació, i el Mesón Navarro, en la modalitat de trajectòria, i la menció especial ha sigut per al restaurant Atalaya.

Finalment, el Guardó Accord, que reconeix aquelles empreses que han impulsat i desenvolupat bones pràctiques en l’àmbit de la qualitat social, ha sigut per a ZT Hotels & Resorts.

Fecha: 25/10/2023